钦定古今图书集成/明伦汇编/闺媛典/第369卷 > 蔡妇赵氏
## 钦定古今图书集成/明伦汇编/闺媛典/第369卷 > 蔡妇赵氏

按《曲周县志》：赵氏，河南畽堡贫家女，容貌端美，望之
如神。年十七，适平乡县杨儿庄蔡姓为妻。长拜北斗，
或谒寺礼佛，姑恶之曰：“美女出头，丈夫耽愁，况郊游
乎？必辱我门，不如死。”氏曰：“姑欲我死乎？”端坐而化。姑
哭之恸，移时，氏开口曰：“姑疾呼我，将欲我活乎？”姑然
之，乃理衣而起。自是不出里闬，旦夕礼佛拜斗，事亲
睦邻，罔不得其欢，妇女咸矜式之。至九十岁，儿孙庆
元旦，氏曰：“今年拜我床，明年拜我墓。”问其期，曰：“吾以
六月十三日来，仍以六月十三日往。”及诞日，饮食自
若，女孙笑其爽信，氏问曰：“午刻乎？”乃盥栉更衣，怡然
趺坐而瞑。